b'\n_START_ARTICLE_\nAlbert Fert\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nFert syntyi Pyreneiden poimuvuoriston l\xc3\xa4heisyydess\xc3\xa4 sijaitsevassa Carcassonnen kunnassa vuonna 1938. H\xc3\xa4nen vanhempansa ovat fyysikko Charles Fert ja opettaja Irmine Signoles Fert. Fertin pikkuveli Andr\xc3\xa9 on my\xc3\xb6s fyysikko. Fert opiskeli matematiikkaa ja fysiikkaa vuosina 1957\xe2\x80\x931962 \xc3\x89cole Normale Superieure -korkeakoulussa, mit\xc3\xa4 ennen h\xc3\xa4n k\xc3\xa4vi lukion toulouselaisessa Pierre de Fermat -lukiossa. Saatuaan matematiikan ja fysiikan maisterin arvot h\xc3\xa4n p\xc3\xa4\xc3\xa4si assistentin virkaan Grenoblen yliopistoon. Samanaikaisesti vuonna 1963 h\xc3\xa4n opiskeli Pariisin yliopistossa ja vuonna 1964 h\xc3\xa4n piti opinnoista taukoa suorittaakseen asevelvollisuutensa Ranskan armeijassa._NEWLINE_Asevelvollisuuden suorittamisen j\xc3\xa4lkeen h\xc3\xa4n palasi opettajan virkaansa, jonka h\xc3\xa4n oli vuonna 1964 saanut Pariisin yliopistosta. Opettajana h\xc3\xa4n oli vuoteen 1976 asti, jolloin h\xc3\xa4nest\xc3\xa4 tuli yliopiston fysiikan professori. Ennen sit\xc3\xa4 h\xc3\xa4n oli vuonna 1970 v\xc3\xa4itellyt Pariisissa tohtoriksi. Fysiikan professuuria h\xc3\xa4n pit\xc3\xa4\xc3\xa4 Pariisissa edelleen. Vuodesta 1995 l\xc3\xa4htien Fert on ollut CNRS:n Thales-ryhm\xc3\xa4n johtajana._NEWLINE_Fert avioitui vuonna 1967 Marie Jos\xc3\xa9e Ortegan kanssa. Suhteeseen on syntynyt kaksi lasta.'